Lögreglustjórinn á Norðurlandi eystra segist ekki geta stutt frumvarp Svandísar Svavarsdóttur, heilbrigðisráðherra, um afglæpavæðingu fíkniefna. Í umsögn um frumvarpið segir meðal annars að aðhald með neyslu fíkniefna verði að engu verði frumvarpið að lögum.
Embætti Lögreglustjórans á Norðurlandi eystra skilaði fyrr í vikunni umsögn vegna frumvarps um breytingar á ávana- og fíkniefnalögum. Frumvarpið sem snýst um að gera vörslu og kaup fíkniefna upp að ákveðnu marki refsilaus hefur verið til umræðu í nokkurn tíma en þetta er þriðja frumvarpið sem lagt er fram á síðustu árum um afglæpavæðingu neysluskammta. Í áliti sem Páley Borgþórsdóttir, lögreglustjóri, sendi nefndasviði Alþingis segir að frumvarpið gangi lengra en yfirlýst markmið, auk þess sem undirbúningur fyrir stefnubreytingu sem þessa hafi ekki verið nægur. Þá sé ekki tryggt að forvarnarstarf verið aukið eða meðferðarúrræðum fjölgað. Í álitinu bendir embættið líka á að aðhald með neyslu fíkniefna verður ekkert verði frumvarpið að lögum. Þá hefur lögreglan áhyggjur af því að með auknu aðgengi aukist akstur undir áhrifum fíkniefna og að skipulögð glæpastarfsemi eflist enn frekar.
Lögreglustjórinn á Norðurlandi eystra segir að nýtt frumvarp heilbrigðisráðherra, um afglæpavæðingu fíkniefna, geti valdið því að aðhald með neyslu fíkniefna verði að engu. Í áliti segir að frumvarpið gangi lengra en yfirlýst markmið.